Øymesse

I. SAMLING

Førebuing

L= Liturg / prest K=Kyrkjelyd

**Klokkeringing**

**Informasjon om gudstenesta i dag**

**Tre klokkeslag**

**Kort preludium**

**Salme**

**Inngangsord**

*Kjære kyrkjelyd.*

*L Nåde vere med dykk og fred frå Gud, vår Far, og Herren Jesus Kristus.*

**Samlingsbøn 3 ved klokkaren**

*Klokkar: Lat oss be. eller*

*Klokkar: Herre, eg er komen inn i dette heilage huset ditt*

*for å ta imot det som du Gud Fader, skaparen min,*

*du Herre Jesus, frelsaren min,*

*du heilage Ande, trøystaren min i liv og død,*

*vil gje meg.*

*Lat no opp hjartet mitt ved din heilage Ande,*

*så eg kan sørgja over syndene mine,*

*leva i trua på din nåde*

*og saman med heile ditt folk fornyast kvar dag*

*i eit sant og heilagt liv.*

*Vi bed i Jesu namn.*

*Alle: Amen.*

Syndsvedkjenning

**Innleiing 1B**

*L Lat oss bøya oss for Gud og sanna syndene våre.*

**Syndsvedkjenning 3**

*Gud, du kjenner og elskar oss alle.*

*Vi har gjort deg imot.*

*Vi har gløymt deg og det du vil vi skal gjera.*

*Vi har tenkt meir på oss sjølve enn på andre.*

*Tilgjev oss for Jesu skuld.*

**I Fastetida: Syndsvedkjenning 5**

*Heilage Gud,*

*du har vist oss din gode vilje for livet.*

*Du har gjeve oss éi jord*

*til bustad for alle menneske.*

*Vi vedkjenner*

*at vi ved våre haldningar og handlingar*

*skader det livet du har skapt,*

*og har gjort deg imot.*

*Tilgjev oss vår synd.*

*Gjev oss visdom og mot*

*til å gjera din vilje.*

**Bønerop kyrie 2**

*Kyrie eleison. Gud Fader, miskunna deg.*

*Kriste eleison. Herre Krist, miskunna deg.*

*Kyrie eleison. Heilag Ande, miskunna deg.*

**Lovsong gloria A**

*L/ML Ære vere Gud i det høgste*

*K og fred på jorda blant menneske som Gud har glede i.*

*Vi lovar deg, vi prisar deg, vi tilbed deg, vi opphøgjer deg. Amen.*

**Kollektbønn**

*L Lat oss alle be.*

*Liturgen vender seg mot alteret og ber dagens kollektbønn*

*… ein sann Gud frå æve til æve*

*Alle: Amen*

II. ORDET

**Første lesinga**

***(kyrkjelyden står berre under evangelielesinga)***

**Salme**

**Andre lesinga:**

**S97 – 194 Halleluja frå Zimbabve (s. 710) før og etter lesinga**

*Halleluja, Halleluja, Halleluja, Halleluja.*

**Evangelium**

**Preken**

**Truvedkjenning Credo innleia av klokkaren**

*Klokkaren: Lat oss vedkjennast vår heilage tru.*

*A Eg trur på Gud Fader, den allmektige,*

*som skapte himmel og jord.*

*Eg trur på Jesus Kristus,*

*Guds einborne Son, vår Herre,*

*som vart avla ved Den heilage ande,*

*fødd av Maria møy,*

*pint under Pontius Pilatus,*

*vart krossfest, døydde og vart gravlagd,*

*fór ned til dødsriket,*

*stod opp frå dei døde tredje dagen,*

*fór opp til himmelen,*

*sit ved høgre handa åt Gud, den allmektige Fader,*

*skal koma att derifrå*

*og døma levande og døde.*

*Eg trur på Den heilage ande,*

*ei heilag, allmenn kyrkje,*

*eit samfunn av dei heilage,*

*forlating for syndene,*

*oppstoda av lekamen*

*og evig liv.*

*Amen.*

**Salme**

III. FORBØN

**Kunngjeringar**

*Klokkaren: om offeret og ting som er relevante for forbøna for eksempel frå misjonsprosjektet*

**Kyrkjelydssvar**

*Kyrkjelyd:*

*Herre, høyr vår bøn.*

*På høgtidsdagar:*  S97 161 Å Gud, høyr vår bøn

*Å Gud, høyr vår bøn,  
å Gud, høyr vår bøn.  
Når vi bed, gjev oss svar.  
Å Gud, høyr vår bøn,  
å Gud, høyr vår bøn.  
Kom og ver du oss nær.*

**Forbøn Øymesse**

I fastetida bør det brukast Litaniet NoS 951

*ML/L Lat oss be for kyrkja og verda.*

*Far i himmelen.*

*Takk for at du skapte oss,*

*og takk for at du skapte jorda vi bur på.*

*Takk for at du kjenner oss og elskar oss.*

*Hjelp oss til å ta vare på kvarandre og på alt det du har skapt.*

*Gud, vi bed.*

*K Kyrkjelydssvar*

*Kjære Jesus.*

*Du fann vener du kunne gleda deg saman med*

*og gråta hos.*

*Takk for evna vår til venskap.*

*Hjelp oss å vera til stades for kvarandre.*

*Lat alle menneske finna nokon dei kan stola på.*

*Du har vist oss at alle menneske er like viktige*

*og like verdfulle.*

*Ver hos alle som lid på grunn uforstand eller vondskap.*

*Hjelp oss til å kjempa mot undertrykking og urett.*

*Gud, vi bed.*

*K Kyrkjelydssvar*

*Gode heilage Ande.*

*Du viser oss vegen vi skal gå.*

*Gjev oss vilje og kraft til å gå han.*

*Gjev oss visdom og styrke, så vi kan stå saman.*

*Du har kalla oss til å vera di kyrkje.*

*Kom til oss med dine gåver,*

*og hjelp til å vera lys og salt i verda.*

*Gud, vi bed.*

*K Kyrkjelydssvar*

*Treeinige Gud, vi ber vi dag særskilt for ...*

*Stilt vil vi no leggja fram for deg det kvar av oss har på hjartet.*

*Gud, vi bed.*

*K Kyrkjelydssvar*

**[Minning]**

*ML/L Vi reiser oss og minnest dei i kyrkjelyden vår som det er halde gravferd for sidan sist vi var samla.*

*Kyrkjelyden reiser seg.*

*Ein les opp namna på dei døde.*

*Kort stille.*

*ML/L Lær oss å telja våre dagar så vi kan få visdom i hjartet. Sal 90,12*

*eller*

*ML/L Jesus seier: «Eg er oppstoda og livet.*

*Den som trur på meg, skal leva om han så døyr.» Joh 11,25*

*Deretter kan ein be denne eller ei liknande bøn:*

*ML/L Miskunnsame Gud, trøyst dei sørgjande og ver dei nær i tida som kjem.*

*Her kan kyrkjelyden syngja svaret dei song i forbøna.*

**Takkoffer**

Takkoffer takast opp

*L Evige Gud, di er jorda og det som fyller henne.*

*Alt vi eig høyrer deg til. Av ditt eige gjev vi deg attende.*

*L Ta imot oss og gåvene våre i Jesu namn. Amen.*

IV. NATTVERD

Førebuing av måltidet

**Salme**

**Helsing prefasjonsdialog**

*L syng eller seier Herren vere med dykk.*

*K reiser seg og syng Og med deg vere Herren.*

*L Lyft dykkar hjarte.*

*K Vi lyfter våre hjarte til Herren.*

*L Lat oss takka Herren vår Gud.*

*K Det er verdig og rett.*

**Innleiande lovprising prefasjon**

*I sanning verdig og rett er det … … tilbedande syngja:*

**Heilag sanctus**

*A syng Heilag, heilag, heilag er Herren Sebaot. All jorda er full av din herlegdom. Hosianna i det høgste. Velsigna vere han som kjem i Herrens namn. Hosianna i det høgste.*

**Påkalling epiklese**

*L Vi prisar deg, heilage Gud, Skapar av himmel og jord, du som har elska verda og gjeve Son din, Jesus Kristus, for at han skulle frelsa oss frå synd og død og vinna deg eit heilagt folk. Vi bed deg: Send din Ande over oss og dine gåver, så vi i tru kan ta imot Jesus Kristus i brødet og vinen.*

**Innstiftingsorda verba**

*L Vår Herre Jesus Kristus, i den natta han vart sviken, tok han eit brød, takka, braut det, gav læresveinane og sa: Ta imot og et! Dette er min kropp som blir gjeven for dykk. Gjer dette til minne om meg. Like eins tok han kalken etter måltidet, takka, gav dei og sa: Drikk alle av den. Denne kalken er den nye pakt i mitt blod som blir utrent for dykk så syndene blir tilgjevne. Kvar gong de drikk av han, så gjer det til minne om meg.*

**Nattverdbøn**

*L Nådige Gud, til minne om Son din, han som leid og døydde for oss, feirar vi med glede og takk dette måltidet i trua på hans sigerrike oppstode og himmelferd medan vi ventar på at han kjem att i herlegdom.*

*Vi bed deg: Fyll oss med din kjærleik, så vi kan kjenna att Kristus i den som svelt og tørstar. Lær oss å elska kvarandre som du har elska oss, og lat oss ein gong samlast hos deg i ditt fullkomne rike.*

**Fader vår**

*A Fader vår, du som er i himmelen.   
Lat namnet ditt helgast.  
Lat riket ditt koma.   
Lat viljen din råda på jorda så som i himmelen.   
Gjev oss i dag vårt daglege brød.   
Forlat oss vår skuld,   
som vi òg forlèt våre skuldmenn.  
Før oss ikkje ut i freisting,   
men frels oss frå det vonde.  
For riket er ditt,   
og makta og æra i all æve.   
Amen.*

Nattverdsmåltidet

**Fredshelsing pax med innleiing**

*L Lat os helsa kvarandre med eit teikn på fred*

*L Guds fred vere med dykk*

*eit moment til å sjå seg rundt*

*K: Guds fred vere med deg.*

**Du Guds Lam agnus dei - rett**

*A syng Du Guds Lam, som ber all verdsens synder,*

*miskunna deg over oss.*

*Du Guds Lam, som ber all verdsens synder,*

*miskunna deg over oss.*

*Du Guds Lam, som ber all verdsens synder,*

*gjev oss din fred.*

*L Kom, for alt er gjort ferdig.*

**Utdeling 1**

*Dette er Jesu lekam.*

*Dette er Jesu blod.*

**Fredsønske**

*L Den krossfeste og oppstadne Jesus Kristus har no gjeve oss sin heilage lekam og sitt dyre blod som han gav til soning for alle våre synder.*

*L Han styrkje oss og halde oss oppe i ei sann tru til det evige livet.*

*L kan tilføye: Fred vere med dykk.*

**Salme**

**Takkebøn 3**

*L Trufaste Gud,*

*du som i dåpen har gjeve oss barnekår*

*og gjort oss til arvingar i ditt rike.*

*Vi takkar deg for dette måltidet,*

*der du har gjeve oss forlating for syndene*

*og fornya oss i trua på dine lovnader.*

*L Styrk oss ved din Ande til vitnemål og teneste i verda.*

V. SENDING

**Salme**

Velsigning

**Lovprising benedicamus**

*L/ML syng Lat oss prisa Herren.*

*K Gud vere lova. Halleluja. Halleluja. Halleluja.*

**Velsigninga**

*L seier eller syng Herren velsigne deg og vare deg.*

*Herren late sitt andlet lysa over deg og vere deg nådig.*

*Herren lyfte sitt åsyn på deg og gje deg fred. +*

*K Amen. Amen. Amen.*

**Tre gonger tre klokkeslag**

**Postludium**

**Kunngjeringar**

**Utsending 4**

*L/ML Gå i fred. Ten Herren med glede.*